至石橋河。河水大漲。不見涘岸。水不甚深。而頗悍急。皆言及今不渡。則水當益出云。遂入正使轎中同濟。旣至彼岸。見乘馬浮河者。皆仰天。面色靑黃。書狀裨將趙時學。墮水幾死驚極。灣商有溺其銀帒者。臨河呼母而哭云。前屯衛市中設場戱。臨罷。村婦數百。皆老婆。猶能盛粧。方罷去。演劇者。蟒袍，象笏，皮笠，椶笠，藤笠，鬉笠，絲笠，紗帽，幞頭之屬。宛然我國風俗道袍。或有紫色。而方領黑緣。此似古唐制也。嗚呼。神州之陸沉。百有餘年。而衣冠之制猶存。彷彿於俳優戱劇之間。天若有意於斯焉。戱臺皆書如是觀三字。亦可以見其微意所寓耳。有一知縣過去。大扇書正堂者一雙。紅盖一對。黑盖一對。紅繖一柄。旗二雙。竹棍一雙。皮鞭一雙。知縣乘轎。隨後佩弓矢者。五六騎。